**Frank Lee Culbertson ml.** (\* 15. máj 1949, Charleston, Južná Karolína, USA) pôvodne pilot námorníctva Spojených štátov, bol od mája 1984 do augusta 2002 astronautom NASA. Má za sebou tri kozmické lety, dva krátkodobé v raketopláne a štvormesačný pobyt na Medzinárodnej vesmírnej stanici (ISS). Celkom strávil vo vesmíre 143 dní, 14 hodín a 53 minút.

Život
-----

### Mladosť

Frank Culbertson sa narodil v Charlestone v Južnej Karolíne, vyrástol v meste Holly Hill. Po ukončení strednej školy (1967) prešiel na Námornú akadémiu v Annapolise, tu roku 1971 získal titul bakalára. Toto istého roku vstúpil k námorníctvu, slúžil na lodi Fox (CG-33) v Tonkinskom zálive. Po absolvovaní pilotného výcviku slúžil v rôznych leteckých jednotkách námorníctva, tiež na lietadlových lodiach Midway a John F. Kennedy.

### Astronaut

Prihlásil sa do 10. náboru astronautov NASA, uspel a 23. mája 1984 bol začlenený do oddielu astronautov NASA. Absolvoval kurz všeobecnej kozmickej prípravy a v júni 1985 získal kvalifikáciu pilota raketoplánu Space Shuttle.

Po dokončení prípravy pracoval v skupine zabezpečenia štartov, zúčastnil sa vyšetrovania havárie Challengeru, pracoval v stredisku riadenia letov v Houstone.

V dňoch 15. – 20. novembra 1990 prvýkrát pobýval vo vesmíre ako pilot raketoplánu Atlantis. Tajný vojenský let STS-38 trval 4 dni 21 hodín a 55 minút. Hlavným cieľom misie bolo vypustenie vojenskej družice.

Po druhýkrát sa do vesmíru dostal v dňoch 12. až 22. septembra 1993 už ako veliteľ shuttla Discovery pri lete STS-51. Posádka vypustila telekomunikačnú družicu ACTS, vypustila a zase odchytila platformu Astro-SPAS a pri výstupe do otvoreného kozmu overovala funkčnosť postupov a nástrojov pre opravy Hubbleovho teleskopu. Dĺžka letu bola 9 dní, 20 hodín a 12 minút.

V septembri 1999 bol menovaný veliteľom Expedície 3 na Medzinárodnú vesmírnu stanicu (ISS), kolegami v posádke sa stali Vladimir Dežurov a Michail Ťurin. Do vesmíru nová posádka ISS vzlietla 10. augusta 2001 v raketopláne Discovery (let STS-105). Po bežnom štvormesačnom pobyte na ISS sa trojica kozmonautov vrátila na Zem v Endeavouri pri lete STS-108. Pristátie prebehlo 17. decembra 2001 po 128 dňoch, 20 hodinách a 46 minútach letu.

V auguste 2002 odišiel z NASA na miesto viceprezidenta spoločnosti angl. Applications International Corporation's.

Je ženatý, má päť detí.

Referencie
----------

1. 1 2   *Biographical data. Frank L. Culbertson, Jr.* [online]. Houston: NASA, rev. 2003-01-01, [cit. 2009-10-22]. Dostupné online. (anglicky) – Oficiálna biografia NASA
2. 1 2 3 4  IVANOV, Ivan, a kol. *Космическая энциклопедия ASTROnote* [online]. Moskva: rev. 2008-08-11, [cit. 2009-10-22]. Kapitola Frank Lee Culbertson Jr.. Dostupné online. (rusky)
3. ↑  HOLUB, Aleš. *MEK. Malá encyklopedie kosmonautiky* [online]. REV. 1997-05-31, [cit. 2009-10-19]. Kapitola STS-38 At/F-7. [dále jen Holub]. Dostupné online.
4. ↑  Holub. REV. 1997-08-13, [cit. 2009-10-19]. Kapitola STS-51 Di/F-17.
5. ↑  Holub. REV. 2002-01-12, [cit. 2009-10-13]. Kapitola Expedice 3.

* *Tento článok je čiastočný alebo úplný preklad článku Frank Culbertson na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Frank Culbertson**